دويه‌مین زنجیره‌ كۆنسێرت گورانیچڕ ناودار ئيرانی محه‌مه‌د ره‌زا شه‌جه‌ریان وه‌ ناونیشان "دلبر سنم" وه‌ هاوڕێیه‌تی موزیكزانه‌یل جوان كرماشانی ته‌هموورس پوورنازری وه‌ ئامێر تار و سۆهراب پوورنازری وه‌ ئامێر كه‌مانچه‌ و هه‌ميش ژه‌نیار كورد هه‌ژار زه‌هاوی وه‌ ئامێر ده‌ف، وه‌ل ئۆركسترای ئامێره‌يل نوو ئه‌مه‌ریكا له‌ 13 شوبات/ فه‌برایه‌ر 2013 له‌ شار شۆرێنج كانتی وڵات ئه‌مه‌ریكا ده‌سوه‌پێ ئه‌كا و تا سێیه‌م رووژ نه‌ورووز له‌ شار بێركلی كووتایی وه‌پێ ئه‌يه‌ێ.
یه‌كه‌مین زنجیر ئی كۆنسێرته‌يله‌ پاییز ئمساڵ له‌ شاره‌یل تۆرێنتۆ له‌ وڵات كه‌نه‌دا ده‌س وه‌پێكرد، دوياتر له‌ شاره‌یل مۆنتراڵ، ڤه‌نكۆڤێر و كۆل گری ئی وڵاته‌ كووتایی وه‌پێهات.
له‌ به‌ش یه‌كه‌م كۆنسێرت "دلبر سنم" پارچه‌ موزیك "نوور" وه‌ ئاوازدانه‌ری ته‌هموورس پوورنازری و هه‌ميش وه‌يه‌كه‌و‌ژه‌نین گرووپ و بوداهه‌ خوه‌نین محه‌مه‌د ره‌زا شه‌جه‌ریان له‌ مایه‌ی نه‌وا و به‌یاتی زه‌ند وه‌ شعر شاعره‌یل ناودار ئيرانی فه‌ره‌یدوون موشیری و هووشه‌نگ ئێبتێهاج و وه‌يه‌كه‌و‌ژه‌نین ئامێره‌یل تار، كه‌مانچه‌، زه‌رب و ده‌ف پێشكه‌ش ئه‌كريه‌ێد.
له‌ به‌ش دويه‌میش پارچه‌ موزیك "سه‌فه‌ر"، بوداهه‌ژه‌نین ئامێره‌یل باربه‌د، دڵ و دڵ، شه‌هنه‌واز، وه‌ل شه‌هبانگ و واتێردرام، تێكه‌ڵاوێگ له‌ موزیك ئيرانی، ئیرله‌ندی و بلووگرێس ئه‌مه‌ریكی پێشكه‌ش ئه‌كريه‌ێد.
له‌ به‌ش دويه‌میش پارچه‌ موزیك "بر سماع" وه‌ ئاوازدانه‌ری سۆهراب پوورنازری، به‌رهه‌مێگ ئه‌ڕا ئۆركسترای ژێیی و ته‌نبوور و له‌ به‌ش چوواره‌م ئی كۆنسێرتيشه‌ گورانییه‌یل "دلبر سنم"، "زخم" يانێ‌ "برین"، "له‌ عشق و له‌ عیش وتن" وه‌ ئاوازدانه‌ری ته‌هموورس پوورنازری و سۆهراب پوورنازری وه‌ هاوكاری وه‌ل ئاوازدانه‌ری وه‌توانای ئه‌مه‌ریكی ده‌یڤید گارنێر وه‌ شعر شاعر پيشه‌نگ ئيرانی نزامی گه‌نجه‌وی، مه‌ولانا، سه‌عدی و باباتاهر هه‌مه‌دانی پێشكه‌ش ئه‌كريه‌ێ.
له‌ كۆنسێرت "دلبر سنم" ك‌ له‌ لایه‌ن كۆمپانیای Mystic World Music وه‌ڕێه‌وئه‌چێ، هونه‌رمه‌ندانێگ له‌ شه‌ش وڵات جه‌هان وه‌ل ئامێره‌ خوڵقێنرياگه‌گان محه‌مه‌د ره‌زا شه‌جه‌ریان له‌ شان ئامێره‌ كوترياگه‌گان كۆنسێرت پێشكه‌ش ئه‌كه‌ن.
ئه‌ندامه‌یل كۆنسێرت "دلبر سنم" بریتین له‌: محه‌مه‌د ره‌زا شه‌جه‌ریان ـ گورانیچڕ، فیلیپ برازینا ـ ژه‌نیار دڵ و دڵ، ئیۆن بۆتمێر ـ ژه‌نیار دڵ و دڵ ئاڵتۆ، شین كاراسۆ ـ ژه‌نیار شه‌هنه‌واز، جوان دمارس ـ ژه‌نیار شه‌هنه‌واز، ئاندره‌ گۆرباتنكۆ ـ ژه‌نیار شه‌هبانگ، سۆهراب پوورنازری ـ ژه‌نیار تار، ساغه‌ر و باربه‌د، سۆهراب پوورنازری ـ ژه‌نیار كه‌مانچه‌، ته‌نبوور و شه‌هرئاشووب، شه‌هاب پاره‌نج ـ ژه‌نیار ئامێره‌ كوترياگه‌گان، هه‌ژار زه‌هاوی ـ ژه‌نیار ئامێره‌ كوترياگه‌گان و رۆبین وارسی ـ ژه‌نیار ئامێره‌ كوتركرياگه‌گان.
